
NYAKIG A MOBILBAN: OKOSTELEFON HASZNÁLATÁNAK HATÁSA A NYAKI RÉGIÓRA EMG VIZSGÁLATTAL

Kulcsszavak: okostelefon, EMG, izomaktivitás, nyak
Bevezetés: Manapság a mindennapunk részévé vált az okostelefonhasználat, melynek számos előnye van, azonban a túlzott használata mozgásszervi panaszok jelenlétét idézheti elő. Kutatásunk célja volt vizsgálni az okostelefon használatának hatásait a nyaki régióra EMG vizsgálattal.

Módszerek: A prospektív kutatásunkban 32 főt (30 nő, 2 férfi) vizsgáltunk meg Zalaegerszegen és osztottunk két csoportba: 1) esetcsoport: 21±1,10 év; 15 nő és 1 férfi; kontroll csoport: 22,4±0,54 év, 15 nő és 1 férfi. Felmért változók: telefonfüggőség
(Smartphone Addiction Scale-short version), Craniovertebrális (CV) szög, nyaki fájdalom (Numerical Rating Scale, Neck Disability Index-NDI), trapéz izom EMG aktivitása és testtömegközéppont kitérés telefonhasználat közben és anélkül (Zebris FDM). Mozgásprogram: 4 héten át, heti 3-szor 45 perces tréning, melyen csak az esetcsoport tagjai vettek részt. Alkalmazott statisztika: leíró, Kolmogorov-Smirnov teszt, korrelációszámítás, párosított t-próba/Wilcoxon-teszt, kétmintás t-próba/Mann Whitney- teszt. (SPSS, MS Office Excel 2016; p<0,05)

Eredmények: Összefüggés vizsgálataink során azt kaptuk, hogy akik nagyobb mértékben voltak okostelefon függők, szignifikánsan nagyobb nyaki fájdalmat (r=0,403, p=0,022) és rosszabb testtömegközéppont kitérést (r= 0,408, p= 0,021) értek el a mérések során. Szintén szignifikáns összefüggést találtunk a CV szög és az NDI pontszáma között (r= -0,043,
p=0,015). Nem találtunk azonban korrelációt a függőség mértéke és az izomaktivitás között (p>0,05). A mozgásprogram hatására a telefonhasználat közben mért CV szög (p<0,001), az izomaktivitás mértéke (p<0,05), valamint a fájdalom mértéke (p<0,001) is szignifikánsan nagyobb mértékben javul az esetcsoportban, mint a kontroll csoportban.

Megbeszélés: A telefonhasználat negatív hatással van a nyaki fájdalomra, mely egy megfelelő mozgásprogrammal csökkenthető. További vizsgálatok szükségesek azonban az okostelefon függőség és izomaktivitás közötti összefüggések feltárására.



